Villelmus, Dei gratia Autissiodorensis episcopus, omnibus presentes litteras inspecturis in Domino salutem. Noverint universi quod Theobaudus, presbyter de Giemo, coram nobis constitutus, donavit in perpetuam eleemosynam prioratui de Giemo Veteri quamdam vineam, que vocatur Giraudeta, super marchesium comitisse sitam, ita tamen quod ubicunque sive in seculo sive in religione extiterit, quamdiu vixerit tenebit eamdem, ipso vero sublato de medio dicta vinea ad ipsum prioratum sine contradictione aliqua libere revertetur. In cujus rei memoriam et testimonium presentem cartam, ad petitionem ipsius presbyteri, sigilli nostri munimine fecimus roborari. Actum anno gratie M° CC° XVIII°, mense septembri.